"Бар инде андый егетләр һәм кызлар һәр җирдә"

	Гаделҗан көчәнеп булса да үзен укырга мәҗбүр итте. Аңа инде “вождение” буенча да зачет куелганын хәбәр итсәләр дә сөенмәде. Уку, дигәннән, әле юньләп укыганнары да юк. Менә тагын сентябрь колхоз кырларында салам җыю белән башланды. “Лаеш шулпасы” эчмәгән зат чын кеше була алмый дигән әйтем дә бар бит әле. Әллә шуны тәрбияләү исә­бендә аларны шул якка, Емельяново авылы кырларына илтеп ташладылармы?	 Әйе, ташладылар: ачык машина өстендә, тузан эчеп, шактый туңып барып төштеләр алар ул авылга. Татар баласына аның чиркәүле булуы бик шомлы күренде башта. Өчәүләп, дүртәүләп студентларны фатирларга бүлделәр. Гаделҗаннарның хуҗабикәсе ялгыз әби, гомере буе сыер савучы булып эш­ләгән, әлегәчә таза-сау кеше икән. Студентларның вазыйфалары: иртүк торып ат җигү, катык, бәрәңге, сөт, ипи ашап, көне буена кырга, салам җыюга, эс­керт салуга китү. Әлбәттә, көндезге ашка ашханәсе бар — яхшылап ашаталар, тамак тук, ите дә, боткасы да бар дигәндәй... Бер караңгыдан икенчесенә ка­дәр уйный-көлә, шаяра торгач вакыт тиз үтә. Авыл кызлары бик күрен­миләр, әйтерсең лә әби­ләр генә яши монда. Егет­ләр, арылды, кич, ка­раң­гы дип тормыйлар, күршедәге Янтык авылына “вечер”га баргалыйлар. Анда яшьләр күп, клубларында җырлыйлар, бииләр, күмәк уеннар уйныйлар... Гаделҗан да төшеп калганнардан түгел, авыл егетләреннән бушап торган баян-гармуннарын, рөхсәт сорап, уйнаштыргалап ала. Күбрәк аңа вальс уйнаталар. Бер-береңә тотынышып, егетләр кызларның билләреннән кысып, яки иң өстенә кулларын салып, муеннарын, чәч­ләрен иркәләп сыйпавы рәхәт шул. Шуңа ләззәтләнү тойгысын кичерү өчен заказ бирәләрдер инде вальска, сер түгел. 
	---	
Татарстан яшьләре

	№ --- | 01.07.2021	


